गठबन्धन सरकारलाई सहयोग गर्नु कांग्रेसको दायित्व : सभापति देउवा
नेपाली कांग्रेसका सभापति शेरबहादुर देउवाले वर्तमान गठबन्धन सरकारलाई सहयोग र प्रोत्साहन गर्नु सत्ताघटकको हिसाबले कांग्रेसको दायित्व भएको बताएका छन् । उनले कांग्रेस गठबन्धन सरकारको प्रमुख घटक रहेको भन्दै त्यो निरन्तर रहने बताए । 
काठमाडौँ — नेपाली कांग्रेसका सभापति शेरबहादुर देउवाले वर्तमान गठबन्धन सरकारलाई सहयोग र प्रोत्साहन गर्नु सत्ताघटकको हिसाबले कांग्रेसको दायित्व भएको बताएका छन् । उनले कांग्रेस गठबन्धन सरकारको प्रमुख घटक रहेको भन्दै त्यो निरन्तर रहने बताए । पार्टीको महासमिति बैठकको समापन गर्दै सभापति देउवाले महासमिति बैठकबाट पार्टीलाई थप अनुशासित, ऊर्जावान र एकताबद्ध बनाएर अघि बढाउने विषयमा प्रेरणा प्राप्त भएको बताए । ‘कांग्रेस वर्तमान गठबन्धन सरकारको प्रमुख घटक हो । त्यसकारण पनि मुलुकमा सुशासन, विकास र समृद्धि ल्याउन यो सरकारलाई निरन्तर सहयोग र प्रोत्साहन गर्नु कांग्रेसको दायित्व हुन्छ,’ देउवाले भने । उनले पार्टीले गौरवशाली इतिहासलाई आधार बनाएर समयसापेक्ष, दुरदर्शी र जिम्मेवारीपूर्ण ढंगले व्यवहार अपनाएकै कारण साढे सात दशक लामो यात्रा तय गरिसकेको भन्दै अबका लागि थप संवेदनशील भएर अघि बढ्नुपर्ने बताए । उनले महासमिति बैठकबाट पारित भएका प्रस्तावहरुलाई केन्द्रीय कार्यसमितिले संशोधनसहित पारित गर्ने जानकारी गराए । ‘विभिन्न प्रस्तावहरूमाथि साथीहरूले महत्वपूर्ण सुझावहरू दिनुभएको छ । ती सुझावहरू समेतलाई मध्यनजर गर्दै हामी केन्द्रीय कार्यसमितिबाट निर्णय लिनेछौँ,’ उनले भने ।